CELEX: 32021R2064
Language: ro
Date: 2021-08-25 00:00:00
Title: Regulamentul delegat (UE) 2021/2064 al Comisiei din 25 august 2021 de completare a Regulamentului (UE) nr. 1380/2013 al Parlamentului European și al Consiliului în ceea ce privește stabilirea unei excepții de minimis de la obligația de debarcare pentru anumite activități de pescuit de specii demersale în Marea Adriatică și în sud-estul Mării Mediterane

26.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 421/9
               
            
         REGULAMENTUL DELEGAT (UE) 2021/2064 AL COMISIEI
         din 25 august 2021
         de completare a Regulamentului (UE) nr. 1380/2013 al Parlamentului European și al Consiliului în ceea ce privește stabilirea unei excepții de minimis de la obligația de debarcare pentru anumite activități de pescuit de specii demersale în Marea Adriatică și în sud-estul Mării Mediterane
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (7),
         întrucât:
         
                     (1)
                  
                  
                     Regulamentul delegat (UE) 2017/86 al Comisiei (2) stabilește un plan privind aruncarea capturilor înapoi în mare pentru anumite activități de pescuit de specii demersale în Marea Mediterană aplicabil de la 1 ianuarie 2017 până la 31 decembrie 2019, ca urmare a trei recomandări comune transmise Comisiei în 2016 de o serie de state membre care au un interes direct de gestionare a pescuitului în Marea Mediterană (Grecia, Spania, Franța, Croația, Italia, Cipru, Malta și Slovenia). Cele trei recomandări comune aveau ca obiect vestul Mării Mediterane, Marea Adriatică și, respectiv, sud-estul Mării Mediterane.
                  
               
                     (2)
                  
                  
                     Pentru a evita costurile disproporționate de manipulare a capturilor nedorite, Regulamentul delegat (UE) 2017/86 a stabilit o excepție de minimis care se aplică speciilor demersale. Acest regulament expiră la 31 decembrie 2021.
                  
               
                     (3)
                  
                  
                     Croația, Italia și Slovenia („Grupul la nivel înalt Adriatica”) și Grecia, Italia, Cipru și Malta („Grupul la nivel înalt Sudestmed”) au un interes direct de gestionare a pescuitului în Marea Adriatică și, respectiv, în sud-estul Mării Mediterane. La 7 și 14 mai 2021, Grupul la nivel înalt Adriatica și Grupul la nivel înalt Sudestmed au prezentat dovezi științifice pentru a solicita extinderea excepției de minimis prevăzute în Regulamentul delegat (UE) 2017/86.
                  
               
                     (4)
                  
                  
                     Excepțiile de minimis pentru specii pelagice mici în cadrul activităților de pescuit care vizează speciile respective sunt stabilite în Regulamentul delegat (UE) 2018/161 al Comisiei (3). În schimb, excepțiile de minimis pentru capturi accidentale de specii pelagice mici efectuate în cadrul activităților de pescuit de specii demersale trebuie incluse în acest regulament, astfel cum se solicită în dovezile științifice prezentate de grupurile la nivel înalt.
                  
               
                     (5)
                  
                  
                     Dovezile științifice au fost evaluate de Comitetul științific, tehnic și economic pentru pescuit (CSTEP) în perioada 17-21 mai 2021 (4). La 13 și 21 iulie 2021, Grupul la nivel înalt Adriatica și Grupul la nivel înalt Sudestmed au prezentat, fiecare în parte, dovezi științifice actualizate care au fost aliniate la avizul științific al CSTEP.
                  
               
                     (6)
                  
                  
                     Comisia constată că, în Marea Adriatică și în sud-estul Mării Mediterane, speciile sunt capturate în același timp, în cantități foarte diferite, ceea ce îngreunează o abordare bazată pe stocuri individuale. Aceste specii sunt, în plus, capturate de nave de pescuit de mici dimensiuni și debarcate la mai multe puncte de debarcare dispersate geografic de-a lungul coastei, fapt ce conduce la costuri disproporționate de manipulare a capturilor nedorite.
                  
               
                     (7)
                  
                  
                     CSTEP a remarcat că abordarea de minimis combinată inclusă în dovezile științifice furnizate acoperă un grup larg de specii cu o gamă largă de rate ale capturilor aruncate înapoi în mare, dar a considerat că această acoperire largă este o abordare valabilă dată fiind complexitatea activităților de pescuit din Marea Adriatică și din sud-estul Mării Mediterane. În plus, CSTEP a considerat că excepțiile individuale de minimis care vizează o singură specie ar conduce probabil la numeroase excepții separate, care ar fi, de asemenea, dificil de monitorizat.
                  
               
                     (8)
                  
                  
                     Grupul la nivel înalt Adriatica a furnizat dovezi științifice actualizate cu privire la costurile disproporționate de manipulare a capturilor nedorite. Deși CSTEP a remarcat că sunt furnizate estimări ale creșterii costurilor, acesta a subliniat dificultățile de a aprecia nivelul la care costurile sunt disproporționate. CSTEP a observat că informațiile furnizate cu privire la costurile disproporționate ar putea fi completate în continuare și că trebuie efectuată o evaluare a impactului excepției. În plus, CSTEP a remarcat că trebuie să se acorde prioritate reducerii nivelului capturilor nedorite prin utilizarea unor unelte selective sau a zonelor marine protejate. Comisia salută angajamentul asumat de Grupul la nivel înalt Adriatica de a continua lucrările privind selectivitatea și restricțiile spațiale în domeniul pescuitului, ca o prioritate pentru a realiza reducerea capturilor nedorite. Comisia consideră că excepția trebuie extinsă cu nivelurile procentuale propuse.
                  
               
                     (9)
                  
                  
                     Dovezile științifice actualizate pentru Marea Adriatică propun extinderea excepției de minimis pentru hamsie (Engraulis encrasicolus), sardină (Sardina pilchardus), macrou (Scomber spp.) și stavrid (Trachurus spp.), până la maximum 5 % pentru 2022 din totalul capturilor accidentale anuale din aceste specii efectuate de nave care utilizează traule de fund (OTB, OTT, PTB, TBN, TBS, TB, OT, PT, TX). CSTEP a considerat că rata capturilor aruncate înapoi în mare este foarte semnificativă pentru această activitate de pescuit, dar că proiectele de selectivitate sunt încă în curs de desfășurare. Comisia consideră că excepția trebuie extinsă pentru un an, cu nivelurile procentuale propuse. Grupul la nivel înalt Adriatica trebuie să prezinte date suplimentare până la 1 mai 2022, pe baza studiilor în curs și a unei evaluări a impactului excepției.
                  
               
                     (10)
                  
                  
                     Grupul la nivel înalt Sudestmed a furnizat dovezi științifice actualizate cu privire la costurile disproporționate de manipulare a capturilor nedorite. Deși CSTEP a remarcat că sunt furnizate estimări ale creșterii costurilor, acesta a subliniat dificultățile de a aprecia nivelul la care costurile sunt disproporționate. CSTEP a observat că informațiile furnizate cu privire la costurile disproporționate ar putea fi completate în continuare și că trebuie efectuată o evaluare a impactului excepției. În plus, CSTEP a remarcat că trebuie să se acorde prioritate reducerii nivelului capturilor nedorite prin utilizarea unor unelte selective sau a zonelor marine protejate. Comisia salută angajamentul asumat de Grupul la nivel înalt Sudestmed de a continua lucrările privind selectivitatea și restricțiile spațiale în domeniul pescuitului, ca o prioritate pentru a realiza reducerea capturilor nedorite. Comisia consideră că excepția trebuie extinsă cu nivelurile procentuale propuse.
                  
               
                     (11)
                  
                  
                     Având în vedere numărul mare de specii diferite capturate în același timp în cadrul operațiunilor de pescuit de specii demersale în care se utilizează cârlige, paragate, setci și setci cu sirec în sud-estul Mării Mediterane, Grupul la nivel înalt Sudestmed a propus un nivel de minimis diferit pentru anumite specii capturate mai frecvent, acestea beneficiind de un prag de minimis mai scăzut decât cele capturate mai puțin frecvent. Având în vedere că acest lucru reflectă realitatea pescuitului mixt din sud-estul Mării Mediterane, Comisia consideră că excepția trebuie acordată cu nivelurile procentuale propuse.
                  
               
                     (12)
                  
                  
                     Dovezile științifice actualizate furnizate pentru sud-estul Mării Mediterane propun extinderea excepției de minimis pentru hamsie (Engraulis encrasicolus), sardină (Sardina pilchardus), macrou (Scomber spp.) și stavrid (Trachurus spp.), până la maximum 5 % pentru 2022 din totalul capturilor accidentale anuale din aceste specii efectuate de nave care utilizează traule de fund (OTB, OTT, PTB, TBN, TBS, TB, OT, PT, TX). CSTEP a considerat că rata capturilor aruncate înapoi în mare este foarte semnificativă pentru această activitate de pescuit, dar că proiectele de selectivitate sunt în curs de desfășurare. Comisia consideră că excepția trebuie extinsă pentru un an, cu nivelurile procentuale propuse. Grupul la nivel înalt Sudestmed trebuie să prezinte date suplimentare până la 1 mai 2022, pe baza studiilor în curs și a unei evaluări a impactului excepției.
                  
               
                     (13)
                  
                  
                     În dovezile lor științifice actualizate, statele membre și-au reînnoit angajamentul de a crește selectivitatea uneltelor de pescuit în conformitate cu rezultatele programelor de cercetare actuale, pentru a reduce și limita capturile nedorite și, în special, capturile sub dimensiunile minime de referință pentru conservare.
                  
               
                     (14)
                  
                  
                     În dovezile lor științifice actualizate, statele membre s-au angajat, de asemenea, să identifice noi zone de interzicere a pescuitului pentru a reduce mortalitatea juvenilă.
                  
               
                     (15)
                  
                  
                     Măsurile solicitate sunt conforme cu articolul 15 alineatul (4) litera (c).
                  
               
                     (16)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicarea sa. Din motive de certitudine juridică, prezentul regulament trebuie să se aplice de la 1 ianuarie 2022,
                  
               ADOPTĂ PREZENTUL REGULAMENT:
         
            Articolul 1
            Punerea în aplicare a obligației de debarcare
            Obligația de debarcare prevăzută la articolul 15 alineatul (1) din Regulamentul (UE) nr. 1380/2013 se aplică în apele Uniunii din Marea Adriatică și din sud-estul Mării Mediterane activităților de pescuit de specii demersale, în conformitate cu prezentul regulament.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        (a)
                     
                     
                        „subzonele geografice CGPM” înseamnă subzonele geografice ale Comisiei Generale pentru Pescuit în Marea Mediterană (CGPM), astfel cum sunt definite în anexa I la Regulamentul (UE) nr. 1343/2011 al Parlamentului European și al Consiliului (5);
                     
                  
                        (b)
                     
                     
                        „Marea Adriatică” înseamnă subzonele geografice CGPM 17 și 18;
                     
                  
                        (c)
                     
                     
                        „sud-estul Mării Mediterane” înseamnă subzonele geografice CGPM 14, 15, 16, 19, 20, 21, 22, 23, 24, 25, 26 și 27.
                     
                  
         
            Articolul 3
            Excepția de minimis
            
               (1)   Prin derogare de la articolul 15 alineatul (1) din Regulamentul (UE) nr. 1380/2013, următoarele cantități din anumite specii pot fi aruncate înapoi în mare, în conformitate cu articolul 15 alineatul (4) litera (c) din Regulamentul (UE) nr. 1380/2013:
               
                           (a)
                        
                        
                           în Marea Adriatică:
                           
                                       (i)
                                    
                                    
                                       pentru merluciu (Merluccius merluccius) și barbun (Mullus spp.), până la maximum 5 % pentru 2022 și 2023 din totalul capturilor anuale din aceste specii efectuate de nave care utilizează traule de fund;
                                    
                                 
                                       (ii)
                                    
                                    
                                       pentru merluciu (Merluccius merluccius) și barbun (Mullus spp.), până la maximum 1 % pentru 2022 și 2023 din totalul capturilor anuale din aceste specii efectuate de nave care utilizează setci și setci cu sirec (GNS, GN, GND, GNC, GTN, GTR, GEN);
                                    
                                 
                                       (iii)
                                    
                                    
                                       pentru merluciu (Merluccius merluccius) și barbun (Mullus spp.), până la maximum 1 % pentru 2022 și 2023 din totalul capturilor anuale din aceste specii efectuate de nave care utilizează traule rapido (TBB);
                                    
                                 
                                       (iv)
                                    
                                    
                                       pentru limba-de-mare comună (Solea solea), până la 3 % pentru 2022 și 2023 din totalul capturilor anuale din această specie efectuate de nave care utilizează traule de fund;
                                    
                                 
                                       (v)
                                    
                                    
                                       pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel auriu (Pagellus acarne), pagel argintiu (Pagellus bogaraveo), sparid (Pagellus erythrinus), pagrus comun (Pagrus pagrus), biban de epave (Polyprion americanus), doradă (Sparus aurata) și caridă-roz-de-adâncime (Parapenaeus longirostris), până la maximum 5 % pentru 2022 și 2023 din totalul capturilor anuale din aceste specii efectuate de nave care utilizează traule de fund;
                                    
                                 
                                       (vi)
                                    
                                    
                                       pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel auriu (Pagellus acarne), pagel argintiu (Pagellus bogaraveo), sparid (Pagellus erythrinus), pagrus comun (Pagrus pagrus), biban de epave (Polyprion americanus), limbă-de-mare comună (Solea solea) și doradă (Sparus aurata), până la maximum 3 % pentru 2022 și 2023 din totalul capturilor anuale din aceste specii efectuate de nave care utilizează setci și setci cu sirec (GNS, GN, GND, GNC, GTN, GTR, GEN);
                                    
                                 
                                       (vii)
                                    
                                    
                                       pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel auriu (Pagellus acarne), sparid (Pagellus erythrinus), pagrus comun (Pagrus pagrus), biban de epave (Polyprion americanus), limbă-de-mare comună (Solea solea) și doradă (Sparus aurata), până la maximum 1 % pentru 2022 și 2023 din totalul capturilor anuale din aceste specii efectuate de nave care utilizează cârlige și paragate (LHP, LHM, LLS, LLD, LL, LTL, LX);
                                    
                                 
                                       (viii)
                                    
                                    
                                       pentru hamsie (Engraulis encrasicolus), sardină (Sardina pilchardus), macrou (Scomber spp.) și stavrid (Trachurus spp.), până la maximum 5 % pentru 2022 din totalul capturilor accidentale anuale din aceste specii efectuate de nave care utilizează traule de fund.
                                    
                                 
                     
                           (b)
                        
                        
                           în sud-estul Mării Mediterane:
                           
                                       (i)
                                    
                                    
                                       pentru merluciu (Merluccius merluccius) și barbun (Mullus spp.), până la maximum 5 % pentru 2022 și 2023 din totalul capturilor anuale din aceste specii efectuate de nave care utilizează traule de fund;
                                    
                                 
                                       (ii)
                                    
                                    
                                       pentru merluciu (Merluccius merluccius) și barbun (Mullus spp.), până la maximum 1 % pentru 2022 și 2023 din totalul capturilor anuale din aceste specii efectuate de nave care utilizează setci și setci cu sirec (GNS, GN, GND, GNC, GTN, GTR, GEN);
                                    
                                 
                                       (iii)
                                    
                                    
                                       pentru caridă-roz-de-adâncime (Parapenaeus longirostris), până la maximum 5 % pentru 2022 și 2023 din totalul capturilor anuale din aceste specii efectuate de nave care utilizează traule de fund;
                                    
                                 
                                       (iv)
                                    
                                    
                                       pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel auriu (Pagellus acarne), pagel argintiu (Pagellus bogaraveo), sparid (Pagellus erythrinus), pagrus comun (Pagrus pagrus), biban de epave (Polyprion americanus), doradă (Sparus aurata), langustină (Nephrops norvegicus) și limbă-de-mare comună (Solea solea), până la maximum 5 % pentru 2022 și 2023 din totalul capturilor anuale din aceste specii efectuate de nave care utilizează traule de fund;
                                    
                                 
                                       (v)
                                    
                                    
                                       pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel auriu (Pagellus acarne), pagel argintiu (Pagellus bogaraveo), sparid (Pagellus erythrinus), pagrus comun (Pagrus pagrus), biban de epave (Polyprion americanus), doradă (Sparus aurata), limbă-de-mare comună (Solea solea), homar (Homarus gammarus) și palinuride (Palinuridae), până la maximum 3 % pentru 2022 și 2023 din totalul capturilor anuale din aceste specii efectuate de nave care utilizează setci și setci cu sirec (GNS, GN, GND, GNC, GTN, GTR, GEN). În cazul în care debarcările din aceste specii reprezintă mai puțin de 25 % din debarcările totale ale activităților de pescuit, cantitățile care urmează să fie aruncate înapoi în mare pot fi de până la maximum 5 % pentru 2022 și 2023 din totalul capturilor anuale din speciile respective;
                                    
                                 
                                       (vi)
                                    
                                    
                                       pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel argintiu (Pagellus bogaraveo), pagel auriu (Pagellus acarne), sparid (Pagellus erythrinus), pagrus comun (Pagrus pagrus), biban de epave (Polyprion americanus), merluciu (Merluccius merluccius) și doradă (Sparus aurata), până la maximum 1 % din totalul capturilor anuale din aceste specii efectuate de nave care utilizează cârlige și paragate (LHP, LHM, LLS, LLD, LL, LTL, LX). În cazul în care debarcările din aceste specii reprezintă mai puțin de 25 % din debarcările totale ale activităților de pescuit, cantitățile care urmează să fie aruncate înapoi în mare pot fi de până la maximum 3 % din totalul capturilor anuale din speciile respective;
                                    
                                 
                                       (vii)
                                    
                                    
                                       pentru hamsie (Engraulis encrasicolus), sardină (Sardina pilchardus), macrou (Scomber spp.) și stavrid (Trachurus spp.), până la maximum 5 % pentru 2022 din totalul capturilor accidentale anuale din aceste specii efectuate de nave care utilizează traule de fund.
                                    
                                 
                     
            
               (2)   Până la 1 mai 2022, statele membre care au un interes direct de gestionare a pescuitului în Marea Adriatică și în sud-estul Mării Mediterane transmit Comisiei date suplimentare pe baza studiilor în curs și a unei evaluări a impactului excepției, precum și orice alte informații științifice relevante care justifică excepția prevăzută la alineatul (1) litera (a) punctul (viii) și litera (b) punctul (vii). CSTEP evaluează aceste date și informații până cel târziu la 31 iulie 2022.
            
         
         
            Articolul 4
            Intrare în vigoare și aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2022 până la 31 decembrie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 354, 28.12.2013, p. 22.
         
            (2)  Regulamentul delegat (UE) 2017/86 al Comisiei din 20 octombrie 2016 de stabilire a unui plan privind aruncarea capturilor înapoi în mare pentru anumite activități de pescuit de specii demersale în Marea Mediterană (JO L 14, 18.1.2017, p. 4).
         
            (3)  Regulamentul delegat (UE) 2018/161 al Comisiei din 23 octombrie 2017 de stabilire a unei excepții de minimis de la obligația de debarcare pentru anumite activități de pescuit de specii pelagice mici în Marea Mediterană (JO L 30, 2.2.2018, p. 1).
         
            (4)  Rapoartele Comitetului științific, tehnic și economic pentru pescuit (CSTEP) – Evaluarea recomandărilor comune privind obligația de debarcare (CSTEP-21-05) 2021. Oficiul pentru Publicații al Uniunii Europene, Luxemburg.
         Disponibile la adresa: https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (5)  Regulamentul (UE) nr. 1343/2011 al Parlamentului European și al Consiliului din 13 decembrie 2011 privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană) și de modificare a Regulamentului (CE) nr. 1967/2006 al Consiliului privind măsurile de gestionare pentru exploatarea durabilă a resurselor halieutice în Marea Mediterană (L 347, 30.12.2011, p. 44).